Sarèhning kawontênan candhi kenging kangge nitik kamulyan saha kaluhuranipun kraton Jawi, punapa malih kenging kangge nitik kasagêdan saha kasantosanipun manahipun para linangkung ing jaman kina, saha kacriyos candhi punika wontên ingkang pasarean, dados wajib ugi anglêluri pasareanipun lêluhur kita ingkang linangkung para panjênêngan dalêm nata binathara ingkang sampun nate amêngkoni jagad Indhonesia, môngka wiwit jaman Kaislaman sapriki pasareanipun para panjênêngan dalêm nata wau sampun botên kopèn babarpisan, saha candhi sagêd ugi gandhèng kalihan kawontênan saha wêwangunanipun kraton, môngka kawontênan saha wêwangunanipun kraton sapunika sampun ewah-ewah, dados pêrlu nyumêrêpi kawontênan saha wêwangunanipun ingkang baku. Kula inggih sampun mangêrtos manawi sampun kathah para darah ingkang mangrêtos sayêktos dhatêng prakawis candhi, nanging dèrèng wontên ingkang kaparêng paring sêsêrêpan wontên ing udyana ngriki, mila kados pêrlu para darah radi mangrêtos dhatêng kawontênan saha wêwangunanipun candhi, namung sarèhning sêsêrapan kula dhatêng prakawis candhi punika botên dhêdhasar kasagêdan, namung saking maos sêrat-sêrat sawatawis, mila manawi wontên kalintu utawi lêpatipun kula sumanggakakên dhatêng para sarjana ingkang ahli candhi, dene sêsêrêpan kula trimah [tri...]